Sulata potis rasvaine, kalla juurde piim ja soojenda segu käesoojaks. Pudista pärm kausi põhja, lisa suhkur ja sool ja sega puulusikaga kuni pärm ära sulab. Lisa piima-rasva segu ja u 2/3 jahust. Jätka puulusikaga segamist või pigem  sõtkumist seni kuni taigen on sile ja läikiv. Mida rohkem mässad, seda parem tuleb :) Puista taignale kuivamise vastu natuke jahu, kata kaus rätikuga ja pane kerkima kuskile, kus on soe ja tuult pole. Lase kerkida vähemalt pool tundi, mul kerkis vist u tund. Seejärel sõtku tainast kätega pisut ja lisa veidi jahu kui taigen väga kausi ja käte külge jääb. Jaga taigen kaheks ja tõsta esimene pool jahuga üle raputatud lauale. Rulli see võimalikult nelinurga sarnaseks. Määri pool täidisest taignale ja keera see  rulli nagu rullbiskviit. Siis lõika u cm paksused viilud ja tõsta need pannile (jäta suured vahed, need paisuvad ahjus ikka vägevalt) ning lase neil seal pisut kerkida. Seejärel määri munaga ja raputa soovi korral üle kas mandlilaastudega või pärlsuhkruga. Küpseta 250 kraadi juures (pöördõhuga ahjus 225 kraadi) 8-10 minutit. Korda sama ülejäänud poole taignaga.